Kommissionens beslutning

af 21. marts 2002

om ændring af beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande, i henhold til Rådets direktiv 90/675/EØF

(meddelt under nummer K(2002) 1121)

(EØS-relevant tekst)

(2002/237/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 10, og

ud fra følgende betragtninger:

(1) Direktiv 97/78/EF ophævede og afløste Rådets direktiv 90/675/EØF(2), i henhold til hvilket Kommissionens beslutning 94/360/EF(3), blev udarbejdet.

(2) Som følge af at der tidligere var påvist spor af vækstfremmende xenobiotiske hormoner i kød importeret fra USA, blev beslutning 94/360/EF ændret ved Kommissionens beslutning 1999/302/EF(4) for at øge kontrollen med al import fra USA af fersk oksekød (inklusive slagteaffald) undtagen bisonkød (inklusive slagteaffald).

(3) Efter at disse restkoncentrationer var fundet, intensiverede de amerikanske myndigheder programmet for hormonfrit kvæg i juni 1999. På grund af yderligere vanskeligheder med programmet, som Kommissionens levnedsmiddel- og veterinærkontor konstaterede under et besøg i USA, blev programmet suspenderet i juli 1999 og lanceret igen i september 1999 i en forbedret udgave som programmet for kvæg, der ikke er hormonbehandlet.

(4) Ved Kommissionens beslutning 1999/518/EF(5) ændredes kontrolforanstaltningerne på EF's grænsekontrolsteder yderligere, så de kom til at omfatte undersøgelse specielt for stilbener, efter at de schweiziske myndigheder havde påvist diethylstilbøstrol (DES) i oksekød importeret fra USA.

(5) På baggrund af kontrolprogrammets gunstige resultater blev kontrollen af fersk kød importeret fra USA ved Kommissionens beslutning 2000/583/EF(6) i september 2000 fra at have omfattet samtlige sendinger nedsat til at omfatte 20 % af sendingerne, og medlemsstaternes pligt til kun at tillade, at der indføres sendinger til deres område, hvis undersøgelses- og analyseresultaterne viser, at de ikke indeholder restkoncentrationer, blev ophævet.

(6) Ovennævnte beslutning var første skridt i retning af helt at fjerne forpligtelsen til at teste hver sending, der udvælges til fysisk kontrol, for hormoner, og den skulle tages op til revision på baggrund af fremtidige testresultater i henhold til artikel 2 i beslutning 1999/302/EF.

(7) Den øgede kontrol, der blev indført ved beslutning 1999/302/EF og 1999/518/EF, og den kontrol, der er foretaget i forbindelse med EF's supplerende program for hormonkontrol, har ikke resulteret i, at der er fundet en eneste positiv prøve i det ferske oksekød og slagteaffald, som er undersøgt i den mellemliggende periode.

(8) Derfor bør kravet om, at 20 % af de kødsendinger, der importeres fra USA, skal kontrolleres for hormoner, ophæves, og hvad angår laboratorieundersøgelser bør importen behandles på samme måde som kødimporten fra andre tredjelande.

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 94/360/EF foretages følgende ændring:

Artikel 1a ophæves.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. marts 2002.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 373 af 31.12.1990, s. 1.

(3) EFT L 158 af 25.6.1994, s. 41.

(4) EFT L 117 af 5.5.1999, s. 58.

(5) EFT L 197 af 29.7.1999, s. 50.

(6) EFT L 246 af 30.9.2000, s. 67.